জয়ন্ত মহাপাত্র

জয়ন্ত মহাপাত্র (২২শে অক্টোবর ১৯২৮ - ২৭ আগস্ট ২০২৩) ছিলেন একজন ভারতীয় ইংরেজ কবি। তিনিই প্রথম ভারতীয় কবি যিনি ইংরেজি কবিতার জন্য সাহিত্য একাডেমি পুরস্কার জিতেছেন। তিনি "ইন্ডিয়ান সামার" এবং "হাঙ্গার"-এর মতো কবিতার লেখক, যেগুলিকে আধুনিক ভারতীয় ইংরেজি সাহিত্যে উচ্চশ্রেণীর রচনা হিসেবে গণ্য করা হয়। তিনি ২০০৯ সালে ভারতের চতুর্থ সর্বোচ্চ বেসামরিক সম্মান পদ্মশ্রীতে ভূষিত হন। ভারতে ক্রমবর্ধমান অসহিষ্ণুতার বিরুদ্ধে প্রতিবাদ করতে ২০১৫ সালে তিনি পুরস্কারটি ফিরিয়ে দেন।
মহাপাত্র হলেন ত্রয়ী কবির একজন, যাঁরা ভারতীয় ইংরেজি কবিতার ভিত্তি স্থাপন করেছিলেন। তাঁর সাথে আর দুজন কবি হলেন এ কে রামানুজন এবং আর. পার্থসারথি। বোম্বে স্কুল অফ পোয়েটস এর সঙ্গে সংযুক্ত না হওয়ার কারণে তিনি অন্যদের থেকে আলাদা ছিলেন। সময়ের সাথে সাথে, তিনি নিজের সমসাময়িকদের থেকে আলাদা একটি শান্ত, প্রশান্ত কাব্যিক ভাষা তৈরি করতে সক্ষম হয়েছেন।
মহাপাত্র ওড়িশার একটি বিশিষ্ট খ্রিস্টান পরিবারে জন্মগ্রহণ করেন। তিনি ওড়িশার কটকের স্টুয়ার্ট স্কুলে পড়াশোনা করেন। তিনি বিহারের পাটনা বিশ্ববিদ্যালয় থেকে পদার্থবিদ্যায় নিজের স্নাতকোত্তর সম্পন্ন করেন। তিনি ১৯৪৯ সালে পদার্থবিজ্ঞানের একজন প্রভাষক হিসাবে নিজের শিক্ষকতা জীবন শুরু করেন। পরে তিনি সম্বলপুরের গঙ্গাধর মেহের কলেজ, ভুবনেশ্বরের বিজেবি কলেজ, বালেশ্বরের ফকির মোহন কলেজ এবং কটকের র‍্যাভেনশ কলেজ সহ ওড়িশার বিভিন্ন সরকারি কলেজে শিক্ষকতা করেছেন। তিনি ১৯৮৬ সালে পদার্থবিজ্ঞানের রীডার (বিশ্ববিদ্যালয়ের অধ্যাপক) হিসাবে কটকের র‍্যাভেনশ কলেজে (বর্তমানে র‍্যাভেনশ বিশ্ববিদ্যালয়) সরকারি চাকরি থেকে অবসর গ্রহণ করেন। ষাটের দশকের শেষের দিকে তিনি তাঁর লেখালেখির জীবন শুরু করেন। তাঁর কবিতাগুলি আন্তর্জাতিক সাহিত্য জার্নালে প্রকাশিত হবার আগে পর্যন্ত তাঁর ছোট গল্প এবং কবিতাগুলি প্রাথমিকভাবে বেশ কয়েকজন প্রকাশক প্রত্যাখ্যান করেছিলেন। আইওয়াতে আন্তর্জাতিক লেখালেখির অনুষ্ঠানে অংশগ্রহণের জন্য তাঁকেআমন্ত্রণ জানানো হয়েছিল। এটি তাঁকে আন্তর্জাতিক পরিচিতি এনে দেয়।
মহাপাত্র ২৭টি কবিতার বই লিখেছেন, যার মধ্যে সাতটি ওড়িয়া ভাষায় এবং বাকিগুলি ইংরেজিতে। তাঁর কাব্যগ্রন্থের মধ্যে রয়েছে "রিলেশনশিপ", "বেয়ার ফেস" এবং "শ্যাডো স্পেস" । কবিতার পাশাপাশি তিনি গদ্যের অগণিত রূপ নিয়ে ব্যাপকভাবে পরীক্ষা-নিরীক্ষা করেছেন। তাঁর প্রকাশিত গদ্যের বইগুলির মধ্যে রয়েছে "গ্রীন গার্ডেনার" যেটি ছোটগল্পের একটি সংকলন। এছাড়া আছে "ডোর অফ পেপার: এসে অ্যাণ্ড" মেমোয়ারস। মহাপাত্র একজন বিশিষ্ট সম্পাদকও, তিনি "চন্দ্রভাগা" নামে একটি সাহিত্য পত্রিকা বের করে আসছেন। তাঁর কবিতাগুলি "দ্য ড্যান্স অফ দ্য পিকক : অ্যান এনথোলজি অফ ইংলিশ পোয়েট্রি ফ্রম ইন্ডিয়া", নামক মর্যাদাপূর্ণ কবিতা সংকলনে প্রকাশিত হয়েছে। এটি কানাডার হিডেন ব্রুক প্রেস, থেকে প্রকাশিত হয়।
মহাপাত্র ওডিয়া থেকে ইংরেজিতে অনুবাদও করেছেন এবং তাঁর কিছু অনুবাদ দ্বি-মাসিক সাহিত্য পত্রিকা "ইন্ডিয়ান লিটারেচার-" এ প্রকাশিত হয়েছে। তাঁর অনুবাদের কিছু সংকলনও প্রকাশিত হয়েছে।
১৯৮১ সালে জয়ন্ত মহাপাত্র তাঁর কবিতার বই "রিলেশনশিপ-এর" জন্য সাহিত্য আকাদেমি পুরস্কার পেয়েছিলেন। তিনি ইংরেজি ভাষার প্রথম লেখক যিনি সাহিত্য একাডেমি পুরস্কার পান। তিনি শিকাগোর "পোয়েট্রি" ম্যাগাজিন দ্বারা প্রদত্ত জ্যাকব গ্ল্যাটস্টেইন স্মারক পুরস্কারেরও প্রাপক। তিনি "দ্য সেওয়ানি রিভিউ" থেকে ২০০৯ সালের জন্য অ্যালেন টেট কবিতা পুরস্কারে ভূষিত হন। তিনি ২০০৯ সালে নতুন দিল্লির সার্ক সাহিত্য পুরস্কার লাভ করেন। তিনি টাটা লিটারেচার আজীবন অর্জন পুরস্কারও (লাইফটাইম অ্যাচিভমেন্ট অ্যাওয়ার্ড) পেয়েছেন। তিনি ২০০৯ সালে পদ্মশ্রী উপাধিতে ভূষিত হন এবং ২০০৯ সালের ২রা মে তাঁকে রেভেনশ বিশ্ববিদ্যালয় কর্তৃক সম্মানসূচক ডক্টরেট উপাধি প্রদান করা হয়। এছাড়াও ২০০৬ সালে ওড়িশার উৎকল বিশ্ববিদ্যালয় তাঁকে ডি.লিট. ডিগ্রি দিয়েছিল। ২০১৯ সালের মে মাসে প্রথম ভারতীয় ইংরেজ কবি হিসেবে তিনি সাহিত্য অকাদেমির ফেলো হয়েছিলেন।
গদ্য
ওড়িয়া ভাষায় কবিতা
ইংরেজিতে অনুবাদ